Nazzionalism lombard

El **[[nazzionalism]] lombard** l'è l'idea politega che la considera la Lombardia, de intender 'me concet etno-storegh o 'me region ministrativa, come una comunità nazzional e la scerca de portà inanz la promozion e la defesa de la soa identità e di so interess.

El moviment el se spartiss principalment in tra la la banda autonomista (**[[autonomism]] lombard**, con di ligam cond el federalism italian) e quella independentista (**[[indipendentism]] lombard**). I do posizzion inn minga separade del tut, tant che pussee de una vœulta a l'è vegnuda fœura un'ideologia unega che la messeda di element independentista e autonomista (ciamada de un quajvun "autogovernism") e, a bon cunt, se pòden considerà storegament compagne.

G'è anca una part che la fà di reclamazzion domà de orden economegh e social (senza considerazzion specifega de nazzionalità), che despess la varda domà a la region aministrativa italiana.

## Storia
### Prima de l'unifegazzion italiana

I riferiment pussee vegg a un'unità nazzional lombarda se poeuden trovà a la fin del XVIII secol con la creazzion de la Republega Cispadana e despoeu de quella Cisalpina, quand che el politegh piemontes Carlo Botta l'ha scrivud el liber "*Proposizione ai Lombardi di una maniera di governo libero*", indove che 'l diseva che la Lombardia (ciamada despess in del liber *Nazione Lombarda*) l'avaria dovud dotàss de na costituzzion independent da quella francesa d'ispirazzion revoluzzionaria. Semper in quei agn li, intra i partecipant al concors de l'Aministrazzion Sgeneral de la Lombardia dal nom "*Quale dei Governi liberi meglio convenga alla felicità d'Italia?"* per la creazzion di proposte per la noeuva costituzzion cispadana, gh'è de manzonà el proget de carta costituzzional del Giuseppe Faroni intitolad "*Polo Costituzionale per la Repubblica Lombarda"*, indove a l'è mai doperad el termen "Republega Cispadana*"*.

In del midem period el prevet giacobin piemontes Giovanni Antonio Ranza, in del *Vera idea del federalismo italiano*, l'insubiss de fà su i *Stat Liber federai d'Italia*, de ispirazzion francesa, che gh'havarien havud dent el Ducad de Milan austriegh, i baliagg svizzer in Italia, i Grison, Modena, Resg, Parma, Piasenza, Berghem. Bressa, Crema e Verona.

I prim moviment, pussee organizad, per l'independenza de la Lombardia vegnen fœura in del period del governa austriegh, e eren despess sociad ai moviment federalista italian, desgià che la pupart di federalista lombard la considerava la Lombardia pussee 'me 'na nazzion che 'me 'na division ministrativa, e 'l midem sentiment a l'era spantegad anca in di ambient patriotegh e in di so produzzion, 'me la preghiera satirega "*Pater Noster dei Milanesi*" che la dis "*Che vegga Italia e la nazion lombarda stesse ad un patto*".

I prim mot lombard, eren, a bon cunt, pussee autonomista che independentista italian e domandaven una Lombardia autogovernada in l'Imperi d'Austria e tancc patriota, 'me el Carlo Catani, a eren contrari a l'intervent di piemontes e a la anession che l'è vegnuda dopo, anca se gh'eren di component a favor de l'anession a la Sardegna.

Sgiamò in del 1815 el Carlo Porta el sperava in l'independenza lombarda, anca se l'ha preferid el governa austriegh a quell franzes, de che l'era un ferm opositor.

### Regn d'Italia e autonomism milanes

Di temp del massacher de Bava Beccaris in del 1898 i font rivade al govern parlaven de un moviment per fà su ancamò el Stat de Milan in Lombardia. 'Sti vos eren probabilment esagerade, ma in del midem period el Filippo Turati, esponent socialista, l'haveva espress l'ideja de 'n Stat lombard governad di lombard, vist i diferenze, a nivell economegh, social e de responsabilità, intra el Nord e 'l Sud del Paes, ispirad anca de la soa contrarietà al Francesco Crispi, diferenze che l'Eugenio Torelli Viollier, el fondator del Corriere della Sera, el gh'haveva evidenziad sgiamò el dì despœu di repression militari del govern italian, quand che 'l diseva che i proteste i eren no domà socialista, ma anca autonomista. St'ategiament di socialista italian a l'era criticad di element socialista e federalista de la Bassitalia 'me el Gaetano Salvemini.

El Dario Papa, republegan e autor de un giornal mazzinian, l'ha sostegnud in su ''L'Italia del Popolo'' la necessità de fà su 'sto Stat de Milan, in d'un proget inspirad al federalism de la Svizzera vorsud cinquant'agn prima del Carlo Cattaneo e ai ideai de liberalism, invers al statalism spantegad in Meridion. A Milan, intant, cressen i ideie del municipalism in la pupart di partid e in del 1914 i elezzion ministrative inn vengiude di socialista, cont un programma municipalista e per el des'centrament ministrativ.

In del 1895 el giornal "*Il Mattino di Napoli*", in respœusta al desideri autonomista, el sponsoriza 'na secession de la Bassitalia cont di articoi assee difamatori in di confront di lombard, e i giornai lombard ghe responden che se gh'è de fàlla, la secession, bisògna fàlla, e in del midem ann scomenzen di manifestazzion contrarie al governa central e i so tasse.

In del 1913, in ocasion di scioper che hann menad el Regn d'Italia a mœuver 30'000 soldad pussee giornai american e canades, el pussee important el The New York Times, hann did che:

### Republega italiana

Dopo de la fin de la Segonda Guerra Mondiala el nass el Moviment Autonomista Bergamasch, che in del 1956 el deventa un partid organizad a nivell regional, el Moviment Autonomista Regional Lombard, e 'l tœu part ai elezzion comunai de Berghem e 'l ciapa el 1,96% di vot, o ben 1239 preferenze. 

In del 1958 el tœu part ai elezzion politeghe 'me Moviment Autonomista Regional Padan, che 'l dimandava l'istituzzion de la Region Lombardia 'me Region Autonoma del Stat Italian, istituzzion pœu fada in del 1970, 22 agn despœu che l'è stada promulgada de la Costituzzion e 'l ciapa el 0,24% di vot, o ben 70'589 preferenze.

El moviment independentista el deventa però mai un partid de massa fina al 1982 cont el nass de la Liga Lombarda, un partid de ciar stamp autonomista, anti-partitocrazzia e independentista, fiœula de n'union autonomista nassuda in del 1979. In del 1989 la tœu part a la Liga Lombarda - Alianza Nord che la fonda i bas per la Liga Nord, partid che 'l preferiss pontà a l'independentism padan, senza però renonzià a quell lombard finna al 2018, cont el bandonà de tucc i ideie secessionista de part del secretari federal Matteo Salvini, dopo un period de ambiguità de pu o manch cinch agn.

In del 2006 el Robert Formigon el nonzia de dervì una tratativa cont el governo in bas a la Costituzzion, a domandà la competenza esclusiva in su 12 materie concorrente.  In del 2007 el governo Prodi II e la Region firmen 'n acord preliminar, ma poeu cont el governo Berlusconi IV el se ferma tusscoss.

In del 2013 el nass el moviment CoLoR 44 cont la mira de favorì 'na mozzion per un referendum in su l'autodeterminazzion lombarda: la Provincia de Bressa, cont el suport de la magioranza de center-destra e del Giulio Arrighini, e quèlla de Lech, in d'ona version domà autonomista, la voten.

El percors de la mozzion el mena al referendum consultiv per l'autonomia del 2017, che l'ha fad, in sui media, parlà de la question anca per la svesinanza temporala cont el referendum per l'independenza de la Catalogna del 2017 anca se tecnicament a l'era in su 'n quesit assee diferent, quell catalan in su l'independenza e quell lombard in su l'autonomia in 23 materie, e quell lombard a l'era recognossud del govern central.

El referendum el ved n'afluenza del 38,5%, cont el Veneto che 'l supera el 57%, e l'è no donca retegnud un particolar sucess, anca se 'l permet a la Gionta del Roberto Maroni de dervì i tratative cont el governo Gentiloni.

Cont i contemporanee elezzion statai e regionai del 4 de marz 2018 e l'elezzion del nœuv president lombard Attilio Fontana cont la nomina del Stefano Bruno Galli 'me Assessor a l'autonomia la tratativa la se ferma in atesa del nœuv governo italian. 

El nœuv governo, fiœul de 'n acord intra Liga e M5S, el nomina la Erika Stefani 'me Minister di Afar Regionai e di Autonomie, che la se impegna a dà l'autonomia prevista de la Costituzzion a la Lombardia e al Venet.  Quand che el governo el borla sgiò e 'l va su el Conte Bis l'autonomia la va foeura di programa, ma la torna in del governo Draghi, che però l'è no bon de portàlla a termin prima de borlà sgiò anca lu..

In di elezzion del 2022 el vinc el center-destra, che in del so programa el gh'ha l'autonomia diferenziada, e la noeuva premier, la Giorgia Meloni, la promet in del so prim descor a la Cambra di Deputad de fàlla.

In l'otover 2022 di esponent ligad a la veggia Liga, guidad de l'ex assessor Gianni Fava, dann vita a 'n noeuv moviment, ciamad *Moviment Autonomista Lombard*, con l'obietiv de presentàss in di elezzion regionai che vegnen.

## Simboi

El nazzionalism lombard el gh'ha no di simboi univoch che inn compartid de tucc i partid.

El pussee famos al dì d'incœu a l'è la statua al Guerrer de Legnan, despess sociada per eror con l'Albert de Giussan, che a l'è comparsa per la prima vœulta in del 1959 in sul giornal *La Regione Lombarda*, orghen oficial del MARL. Doperad sucessivament 'me simbol de la Liga Lombarda, a l'è deventada pœu simbol de la Liga Nord e incœu a l'è retegnud asquas esclusivament un simbol leghista..

La Cros de San Sgiorg a l'è retegnuda de solet un simbol de la pupart di independentista lombard, anca se di moviment hann defendud el Ducal, o ben la bandera stòrega del Ducad de Milan, la Rœusa Camuna o 'na bandera ispirada a quèlla di volontari federalista lombard del 1848, cont la Cros de San Sgiorg in d'on camp verd. Gh'è anca l'ipotesi de doperà una bandera con dent insema la Cros de San Sgiorg e 'l Bisson Viscontee.

## Moviment independentista lombard

Gh'è un poo de moviment che vœuren l'independenza de la Lombardia, ma poch inn ativ incœu, e vann ideologicament dal liberalism a la destra, di vœulte estrema.

Incœu el moviment pussee ativ a l'è Pro Lombardia Independenza: centrista e de inspirazzion liberal.

A sostegnì l'independenza lombarda a gh'è anca di alter partid pussee piscinit 'me *Indipendenza Lombarda*, entrad in ''Grande Nord'', *Fronte Indipendentista Lombardia*, *Grande Lombardia* e *Identità Oltrepò*, cont el ultem mia panlombard, ma domà cont di mire independentisteghe mia lombarde storeghe.

Storicament se pò regordà Domà Nunch, moviment ecologista e independentista che l'è deventad 'na sociazzion, ''Avanti Lombardia'', entrad pœu in Pro Lombardia e la Liga Lombarda, incœu sezzion regionala lombarda del partid nazzionalista italian de destra Liga Nord che l'ha scernud de mantegnì el so simbol e nom.

Anca di sociazzion de coltura e de economia hann suportad l'independenza o l'autonomia, 'me *Terra Insubre*, *Brescia Patria*, *Terre di Lombardia*, che la ved la participazzion del Gianni Fava, *300 Lombardi* e 'l *Tea Party Lombardia*, che 'l ved in l'independenza na manera de liberàss di volte tasse italiane.

## In de la literadura lombarda
Sgiamò el Carlo Porta el mostrava di penser nazzionalista in la soa poesia, con l'esempi classegh de "Paracar che scappee de Lombardia" indova che 'l parlava di domini forester 'me di boja che scannen la Lombardia, intra i che, dop di problema del governo napoleonegh, se podeva gnanca vesser indeferent, ma anca in de La Ninetta del Verzee el parlava sgiamò del besogn de un governo che 'l fuss no né la Franza, né la Spagna e né l'Austria, representad del Sciampagn, de l'Alicant e del Tocaj, con pœu una metafora assee autodeterminazzionista, el var a dì "per el stomegh d'on bon Milanes, ghe va robba del noster paes". In la poesia *A certi forestee che viven in Milan* el se mostra propi indiferent in sui italian, che 'l ved 'me forester, e 'l dubita del Stat che 'l Napoleon l'haveva formad e de la necessità de fàll su cont i mort.

In la novella L'Anarchich ricostituent del Luis Pavia el personagg principal del "Seghizz" a l'è propi contra el centralism di sabàud e 'l fa, in pratega, un manifest contra el centralism e a favor del federalism, del municipalism e de 'na renonzia ai principi del nazzionalism.

## Riferiment



## Bibliografia
* 
* 
* 
* 
* 
* 

## Vos corelade
* Independentism
* Independentism padan
* Lombardia storega